b"\n_START_ARTICLE_\nCa l'Uix\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de dues plantes i golfes, vessants a laterals i cornisa catalana. El portal principal \xc3\xa9s rectangular amb una gran llinda amb inscripcions, la porta t\xc3\xa9 gravada dins un cercle en vermell la data de 1841 \xe2\x80\x9cAdiutori Uix\xe2\x80\x9d. A la dreta hi ha una altra porta, de construcci\xc3\xb3 m\xc3\xa9s moderna, sense llinda. La resta d\xe2\x80\x99obertures tenen els brancals, l\xe2\x80\x99ampit i la llinda de pedra monol\xc3\xadtica. Una d\xe2\x80\x99elles, al pis superior t\xc3\xa9 una petita barana de ferro forjat, i la finestra esuqerra inferior est\xc3\xa0 protegida per una reixa de ferro. A la fa\xc3\xa7ana hi ha adossada una escaleta de pedra que servia per pujar al cavall. Tamb\xc3\xa9 es conserva el n\xc3\xbamero 12, inscrit en una rajola adossada a la paret. L\xe2\x80\x99interior de la casa ha sofert molt poques modificacions. Els annexos s\xe2\x80\x99han reformat i adaptat com a habitatges per turisme rural._NEWLINE_Cal destacar l\xe2\x80\x99annex de la part posterior de la casa, que \xc3\xa9s una capella dedicada a la Mare de D\xc3\xa9u del Carme. \xc3\x89s d\xe2\x80\x99una sola nau de volta apuntada, petit cor als peus i coberta a dues vessants amb campanar d\xe2\x80\x99espadanya. A l\xe2\x80\x99interior hi ha l\xe2\x80\x99altar daurat neog\xc3\xb2tic amb la imatge de la Verge del Carme, Sant Josep i St. Adjutori. Est\xc3\xa0 decorada amb senefes i pintures a les parets. A la fa\xc3\xa7ana, la portalada \xc3\xa9s d\xe2\x80\x99estil neog\xc3\xb2tic i, al front\xc3\xads, sota l\xe2\x80\x99arc apuntat, hi ha l\xe2\x80\x99escut de la casa i l\xe2\x80\x99any de construcci\xc3\xb3, el 1901.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia documental \xc3\xa9s una capbrevaci\xc3\xb3 a favor de Berenguer de Farners per Pere de Bag\xc3\xads de l\xe2\x80\x99any 1339 per\xc3\xb2 l\xe2\x80\x99edifici actualdata del segle XVIII. La capella va ser cremada durant la guerra del franc\xc3\xa8s. En el centenari, l\xe2\x80\x99any 2001, es va restaurar i repintar l\xe2\x80\x99interior i es segueix utilitzant. El Bisbe de Lleida i de Menorca, Salvi Huix i Miralpeix (+1936) havia nascut en aquesta casa."